stanford-oval/wikipedia huggingface dataset:
טרטוס
בסיס הצי הרוסי

בטרטוס שוכן בסיס אספקה ותחזוקה של צי הים השחור הרוסי עוד מתקופת ברית המועצות, ובו מוצבים דרך קבע חיילי צבא רוסיה. הבסיס נבנה לאחר הסכם שנחתם בשנת 1971 בין סוריה לברית המועצות. את הבסיס הקימו הסובייטים מתוך כוונה לקבוע נוכחות קבועה באגן המזרחי של הים התיכון בשיאה של המלחמה הקרה ולצורך תמיכה בפעילות הצי הסובייטי בים התיכון. בשנות ה-70 נבנו בסיסים דומים לצי הסובייטי גם בלטקיה שבסוריה, באלכסנדריה ובמרסה מטרוך במצרים. הבסיסים הסובייטים במצרים פונו בשנת 1977, לאחר שהציוד והספינות שהיו מוצבות בהם הועברו לבסיס טרטוס, אשר היה לדיוויזיה התמיכה מספר 229 של הצי הסובייטי. בשנת 1984 הועלה דרג הבסיסי ונקרא מאותה עת נקודת התמיכה הלוגיסטית מספר 720.
בשנת 1991, עם התפרקות ברית המועצות, הצי ה-5 לים התיכון, אשר הורכב מספינות מהצי הצפוני וצי הים השחור, הפסיק להתקיים. מאז מתקיימים לעיתים ביקורים של אוניות וצוללות הצי הרוסי לים התיכון. מאז התפרקות ברית המועצות הפך בסיס טרטוס לחלק מצי הים השחור. בבסיס קיימים שלושה מבדוקים צפים, מהם רק אחד במצב תפעולי, קיימת סדנת תיקונים צפה, מחסנים, מגורי חיילים ומתקנים נוספים.
לאחר שרוסיה ויתרה לסוריה על שלושה-רבעים מן החוב של סוריה לברית המועצות, ויתור בשווי 9.6 מיליארד דולר והפכה לספק הנשק העיקרי של סוריה בשנת 2006, קיימו שתי המדינות שיחות על האפשרות שרוסיה תפתח ותרחיב את בסיס הצי בטרטוס, כדי לחזק את נוכחותה בים התיכון, כולל הקמת מתקן מעקב והאזנה בבסיס. עם התדרדרות יחסיה של רוסיה עם המערב, על רקע המלחמה בדרום אוסטיה בשנת 2008, וכוונת ארצות הברית להציב טילים על אדמת פולין, הסכים הנשיא אסאד להפוך את בסיס הצי בטרטוס לנמל קבע של אוניות מלחמה רוסיות הנושאות טילים גרעיניים. מאז שנת 2009 נעשות עבודות שיפוצים נרחבות בבסיס הצי הרוסי בטרטוס, כולל העמקת הנמל במטרה לאפשר לאוניות מלחמה גדולות יותר לעגון בו.
בשלהי נובמבר 2011 דיווח העיתון פראבדה וכן סוכנות רויטרס כי כוח ימי רוסי ובראשו נושאת המטוסים האדמירל קוזנצוב עושה דרכו לנמל טרטוס לאות תמיכה במשטרו של הנשיא אסד.
גאוגרפיה ואקלים

העיר שוכנת בחופו המזרחי של הים התיכון ונתחמת על ידי ההרים העלאווים במזרח, כמו כן האי אַרְוָד ממוקם מרחק של כ-3 קילומטרים מן העיר.
טרטוס יושבת בעיקר על אזור מישורי, המוקף ממזרחה לו בהרים המורכבים בעיקר מאבן גיר ומעט בזלת.
גאוגרפיה ואקלים > אקלים

האקלים השורר הוא אקלים ים תיכוני, המתאפיין בחודשי חורף קצרים וטמפרטורה מתונה בין חודש אפריל לחודש אוקטובר. ההרים ממזרח לעיר יוצרים סביבה ואקלים חלופיים. טרטוס ידועה בזכות מזג האוויר המתון והמשקעים הגבוהים. הלחות בקיץ מגיעה עד לכ-80%.
| אקלים בטרטוס> חודש.טמפרטורה יומית מרבית ממוצעת (C°).טמפרטורה יומית מזערית ממוצעת (C°).משקעים ממוצעים (מ"מ) | אקלים בטרטוס> ינואר.15.8.8.4.177.5 | אקלים בטרטוס> פברואר.16.4.8.9.142.1 | אקלים בטרטוס> מרץ.18.6.10.4.105.2 | אקלים בטרטוס> אפריל.21.9.12.8.57.1 | אקלים בטרטוס> מאי.24.8.15.6.20.0 | אקלים בטרטוס> יוני.27.3.19.1.12.3 | אקלים בטרטוס> יולי.29.2.22.2.0.7 | אקלים בטרטוס> אוגוסט.30.0.22.8.3.8 | אקלים בטרטוס> ספטמבר.29.2.20.4.8.2 | אקלים בטרטוס> אוקטובר.26.6.16.9.67.6 | אקלים בטרטוס> נובמבר.22.4.13.2.105.0 | אקלים בטרטוס> דצמבר.17.9.10.0.184.8 | אקלים בטרטוס> ... |
| --- | --- | --- | --- | --- | --- | --- | --- | --- | --- | --- | --- | --- | --- |
מקור: Hong Kong Observatory (ממוצע לשנים 1961–1990)
הערות שוליים

↑  סטראבון, גאוגרפיקה, 16.2.12 (ראו במקור היווני ובתרגום לאנגלית)
↑  Renan, Ernest (1864). Mission de Phénicie. Paris: Imprimerie Impériale. p. 20
↑  Hugh Kennedy, Crusader Castles, Cambridge University Press, 1994, pp. 132-138
↑  Russia remains a Black Sea power. Asia Times 30/08/2008
↑  Russian Fleet Worries Israel. Kommersant 07/08/2007
↑  Russia sent military ships to base in Syria. Pravda, 30/11/2011
↑  Russia sending warships to its base in Syria. Reuters 28/11/2011
| --- | --- |
בקרת זהויות :  NLI: 987007471500505171  GND: 4395244-6  LCCN: no00031994  VIAF: 138644724   WorldCat (עם VIAF): 138644724
יונתן (שיר)

"יונתן" הוא שיר של הזמרת הישראלית שי המבר. השיר נכתב והולחן על ידי שי המבר, עובד והופק על ידי המלחין הישראלי חן מצגר-אדר ויצא כסינגל ב-2 בנובמבר 2015.
רקע וכתיבה

השיר נכתב על ידי הזמרת הישראלית שי המבר כשהייתה בת 16 והוא עובד והופק על ידי המלחין הישראלי חן מצגר-אדר. עם צאת השיר ב-2 בנובמבר 2015 הסבירה שי המבר את משמעות השיר בפייסבוק:
את השיר הזה כתבתי על האהבה הראשונה שלי. לכל אחת יש כזאת ולכל אחת (בדרך כלל) היא נגמרת בשלב מסוים. כך גם היה אצלי, רק שלי נותר ממנה גם שיר.
היום יש לי אהבה גדולה אחרת, שגם עליה אני כותבת שירים שבטח תשמעו בהמשך. ועד אז... קצת נוסטלגיה, קבלו את השיר "יונתן".
השיר זכה להצלחה גדולה ולהשמעות רבות ברדיו. בריאיון לדודי פטימר מרשת 13 כשנשאלה על יונתן שעליו נכתב השיר ענתה המבר:
השיר הזה הוא הפתעה גדולה בשבילי. אני מקבלת מבול של הודעות עליו, נורא התחברו לשיר הזה ולשאר השירים שכבר יצאו וזה הכי כייף בעולם. במופע הבכורה הקהל שר את השירים יחד איתי וזה היה חלומי. יונתן שמע את השיר. מאמינה שבסך הכל זה עבר די בסדר, השיר נכתב כשהיינו ביחד ויצא הרבה אחרי כך שהוא שייך לפרק בעבר שלי. השיר הוא זיכרון.
בקיץ 2022 החל טרנד טיקטוק בו בנות תיעדו עצמן שולחות את מילות השיר בהודעת וואצפ לבני הזוג שלהן. המבר הצהירה כי בעקבות כך גם היא עשתה זאת לבן זוגה ובריאיון לרדיו דרום אמרה: ”גיליתי את זה שהשיר התפוצץ ב"טיקטוק" ממש לא מזמן. זה כנראה הפלא של האפליקציה הזו, את כותבת שיר לפני 6 שנים, והוא זוכה להצלחה מחודשת עכשיו ונחשף לקהל מטורף. אדיר לגלות שלשירים יש אינסוף זמן להגיע לקהל חדש, לעוד לבבות”.
בנובמבר 2022, בריאיון לכתב העת "את" הצהירה המבר כי: ”זה היה שיר שהיה קשה לי להוציא כי הוא היה מאד אישי, אבל ממרחק השנים הוא עשה לי טוב. זו הייתה טבילת האש האמיתית הראשונה שלי כיוצרת, שעושה את זה בשקט לבד”.
וידאו קליפ

הוידאו קליפ של השיר בוים ונערך על ידי לינור קריספין ו-avoxvision. הקליפ מציג הנפשה של ציורי דו-מימד על רקע דף מחברת שורות בעוד שהאיורים משתנים על פי מילות השיר ומשמעותן, כך מיוצגים שי ויונתן על ידי זוג ציפורים שמתנשקים, בוכים ומתרחקים על פי משמעות השיר.
עם יציאת השיר הקליפ הועלה לערוץ היוטיוב של המבר וחצה את רף ה-100 אלף צפיות תוך שבועיים. נכון לדצמבר 2022 מונה סרטון הקליפ ביוטיוב מעל למיליון צפיות.
ביצועים

ב-18 בנובמבר 2015 ביצעה המבר את השיר בהופעת הבכורה שלה, לה נמכרו כל הכרטיסים בתיאטרון תמונע שבתל אביב.
ביצועים > הכוכב הבא

ב-10 באוגוסט 2021 ביצעה שי המבר את השיר "יונתן" במהלך שלב התלת-גמר בתוכנית הטלוויזיה "הכוכב הבא" וזכתה ל-98% מהשופטים והקהל, המספר הגבוה ביותר מבין כל השירים שבוצעו בתוכנית באותה שנה. לאחר הביצוע אמר לה סטטיק: "את כותבת מצוין ואת מוכשרת בזה מאוד.. ואת גם מבצעת מצוינת – יש לך הכל" וקרן פלס הוסיפה: "אני רוצה להזכיר לכם שהיא כתבה את זה בגיל 16 ו"מבחינתי יש מישהי אחת שראויה לזכות במיליון שקלים – וזאת שי המבר". אביטל סבט ממאקו כתבה כי באותו ביצוע שי "העיפה את האולפן באוויר עם הפאסון והבגרות שכה מאפיינים אותה".
בריאיון עם מאקו אמרה שי:”האמת היא שחשבתי שאני לא אעבור איתו ואעלה להדחה בגלל שזה שיר קטן ופרטי. אפילו כשהמסך עלה לא הבנתי אם זה כי עברתי או כי נגמר השיר, אבל הלכתי איתו בעיניים עצומות ופתאום קיבלתי בוסט של אהבה, זה היה מרגש ממש”.
קבלה

באתר "מאקו" תואר השיר כמסמל את המעבר של המבר מתמימות לרומנטיקה.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  ישראל | מדיה פורסט ישראל | 9 |  |
הערות שוליים

1 2  דליה בן ארי, שי המבר: "אני כותבת מהלב, זה חלק מהתרפיה שלי. החיים קצרים אז בואו נדבר תכלס", באתר "את", 13 בנובמבר 2022
1 2 3  אביטל סבט, ‏שי המבר: "רציתי להראות צד שהקהל עדיין לא מכיר", באתר ‏מאקו‏, 13 באוגוסט 2021
1 2   שי המבר - יונתן  | Shay Hamber, סרטון בערוץ "שי המבר הערוץ הרשמי", באתר יוטיוב (אורך: 03:58)
↑  הדס סיון, ‏הישר מגמר הכוכב הבא: שי המבר בסינגלים מהתוכנית, באתר "סרוגים", 22 בפברואר 2022
↑  רדיו דרום, גיליתי שיונתן נהיה להיט רציני באפליקציית טיקטוק, ‏20 ביולי 2022
↑   שי המבר - יונתן  | Shay Hamber, סרטון בערוץ "שי המבר הערוץ הרשמי", באתר יוטיוב (אורך: 03:58)
↑  דודי פטימר, תרבות ובידור נענע10, שי המבר: "הכי רומנטי זה כשמישהו מתגעגע אלייך", באתר חדשות 13, 28 בדצמבר 2015
↑  שי המבר "יגיע מבול", רדיו סול
↑  מערכת mako מוזיקה, ‏"תגיד לי אלוהים אתה רואה אותי?", באתר ‏מאקו‏, 30 בדצמבר 2015
↑  ראו הכוכב הבא 2021#שלב התלת-גמר
↑   הכוכב הבא 2021 ⭐ שי המבר - יונתן, סרטון בערוץ "קשת 12 - הטלוויזיה של ישראל", באתר יוטיוב (אורך: 04:45)
↑  מערכת mako מוזיקה, ‏שי המבר כבר לא ילדה: "יונתן מלמד אותי דברים על אהבה", באתר ‏מאקו‏, 1 בנובמבר 2015
↑  המצעד השבועי, באתר מדיה פורסט, ‏14-11-15
בקע (רפואה)

| --- | --- |

 תחום:  general surgery 
 קישורים ומאגרי מידע
 eMedicine:  775630 
 MeSH:  D006547
 סיווגים
 ICD-10:  K40, K44, K45, K43, K41, K42, K46 
 
בֶּקַע (או קִילֶה, פּקע, שֶבֶר; בלועזית: הֶרְנִיָּיה, Hernia) הוא מעבר של איבר או רקמה אחרת ממקומם הטבעי בגוף במחיצה שרירית או אחרת.
לתיקון המצב נדרשת התערבות כירורגית. הניתוח לתיקון הבקע ידוע כניתוח שבר, והוא אחד הניתוחים השכיחים ביותר ברפואה. הניתוח פשוט, ובדרך כלל נעשה בהרדמה מלאה. ההחלמה מהניתוח תהיה בדרך כלל מהירה, ואינה מצריכה שינויים מיוחדים באורח החיים למעט הגבלה על הרמת משאות במשך חודשים אחדים לאחר הניתוח. סיבוכים בניתוח כוללים דימום העשוי לגרום להמטומה, זיהום, פגיעה בעצבים באזור, פגיעה בכלי הדם של האשך או השחלה, פגיעה בצינור הזרע בזכרים (בבקע מפשעתי) וחזרה של הבקע. סיבוכים אלה אינם שכיחים אך רובם לא מאוד נדירים. שכיחות הסיבוכים עולה כשהבקע כלוא.
סוגי בקעים

הבקע השכיח ביותר מתרחש באזור הבטן, והוא נגרם עקב חולשה של שריר בדופן הבטן, המאפשרת ללולאת מעי לצאת ממקומה הטבעי. בקע מעין זה יכול להיות בקע סרעפתי, טבורי, מפשעתי או פוסט-ניתוחי.
סוגי בקעים > בקע סרעפתי

מצב בו נכלאת לולאת מעי או חלק מן הקיבה מעל הסרעפת עקב התרחבות הפתח בשריר הסרעפת שבו עובר הוושט. מאפיין נוסף של בקע זה הוא צרבת.
סוגי בקעים > בקע מפשעתי

שכיח יותר אצל גברים. בבקע זה יוצאת לולאת מעי ממקומה ונכנסת לתעלת המפשעה - דרכה, בחיים העובריים, ירדו האשכים למקומם מחוץ לגוף.
סוגי בקעים > בקע טבורי

שכיח יותר אצל נשים, ונוצר פעמים רבות לאחר הריונות. וזאת עקב חולשת שרירי הבטן האורכיים והרוחביים לאחר התרחבותם בזמן ההריון. שכיח גם בקרב תינוקות.
סוגי בקעים > בקע פוסט-ניתוחי

עשוי להיווצר באזור צלקת ניתוחית בבטן עקב חולשת השרירים באזור.
סוגי בקעים > בקע כלוא

מצב שבו הבקע נכלא בתוך השריר, ומתחיל להיווצר בו נמק. יכול להיווצר בכל סוגי הבקע. מצב זה, המאופיין בכאבי בטן, בעליית חום ובסימנים נוספים, הוא מצב חירום והוא דורש ניתוח דחוף. בקע שאינו כלוא אינו דורש ניתוח דחוף.
בקי האמון

| --- | --- |

בקי האמון כמאמנת לאס וגאס אייסז, 2024
 לידה:  11 במרץ 1977 (בת 47) רפיד סיטי, דקוטה הדרומית שבארצות הברית
 עמדה:  רכזת
 גובה:  1.68 מטרים
 מספר:  25
 מכללה:  אוניברסיטת המדינה של קולורדו
 דראפט:  לא נבחרה, 1999
 היכל התהילה:  נבחרה כשחקנית בשנת 2023
 קבוצות כשחקנית
  1999–2006 2007–2014    2001–2002 2003 2004–2006 2006–2007 2007–2009 2009–2010 2010–2011 2011–2013:  WNBA: ניו יורק ליברטי סן אנטוניו סטארס אוף-סיזן: טרנטינו רוברטו (איטליה) טנסי פיורי (NWBL) קולורדו צ'יל (NWBL) ריבאס אקופוליס (ספרד) צסק"א מוסקבה (רוסיה) ולנסיה (ספרד) נדז'דה אורנבורג (רוסיה) ספרטק מוסקבה (רוסיה)
 הישגים כשחקנית
 6 בחירות למשחק האולסטאר של ה-WNBA ‏(2003, 2005–2007, 2009, 2011) 2 בחירות לחמישיית העונה ב-WNBA ‏(2007, 2009) 2 בחירות לחמישייה השנייה של העונה ב-WNBA ‏(2005, 2008) האסיסטרית המובילה ב-WNBA‏ (2007) חברת קבוצת השנה ה-15 של ה-WNBA‏ (2011) חברת קבוצת השנה ה-20 של ה-WNBA‏ (2016) חברת קבוצת השנה ה-25 של ה-WNBA‏ (2021) מספר 25 הופרש על ידי אוניברסיטת המדינה של קולורדו וסן אנטוניו סטארס
 קבוצות כמאמנת
 2014–2022   2022–:  סן אנטוניו ספרס (עוזרת)   לאס וגאס אייסז
 הישגים כמאמנת
 אליפות ליגת ה-WNBA ‏(2022)   מאמנת השנה (2022)
רֶבֶּקָה לין "בֶּקִי" הָאמוֹן (באנגלית: Rebecca Lynn "Becky" Hammon, נולדה ב-11 במרץ 1977 ברפיד סיטי, דקוטה הדרומית, ארצות הברית) היא כדורסלנית עבר ומאמנת כדורסל אמריקאית-רוסייה, המשמשת כיום בתפקיד המאמנת של קבוצת לאס וגאס אייסז מליגת ה-WNBA. האמון חברת היכל התהילה של הכדורסל משנת 2023.
קריירת משחק > קריירה פרה-מקצוענית

האמון שיחקה בנבחרת הכדורסל של תיכון סטיבנס בעיר הולדתה, ולאחר מכן עברה לשחק למשך ארבע שנים בנבחרת כדורסל הנשים של אוניברסיטת המדינה של קולורדו. ביצועיה בקבוצה הקנו לה השתתפות במשחק המקדונלד'ס אול-אמריקן לנשים, וזכייה בפרס ספורטאית השנה בקולורדו. האמון הובילה את הקבוצה לשלב ה"סוויט סיקסטין" בטורניר אליפות המכללות בכדורסל לנשים. היא נבחרה לשחקנית השנה בקונפרנס ה-WAC, ושברה את שיא הנקודות לקריירה בקונפרנס, שהוחזק על ידי קית' ואן הורן. היא שברה את שיאי המכללה בקטגוריות הבאות: נקודות, נקודות בממוצע למשחק, סלי שדה שנקלעו, זריקות עונשין שנקלעו, שלשות שנקלעו ואסיסטים.
האמון זכתה בפרס פרנסס פומרוי נייסמית' (אנ') לשנת 1999, וב-2004 נכנסה להיכל התהילה של הספורט באוניברסיטת המדינה של קולורדו. שנה לאחר מכן הופרשה גופייתה עם המספר 25, ונתלתה בתקרת אולם הכדורסל של האוניברסיטה.
קריירת משחק > קריירה מקצוענית > קריירת מועדונים

בכדורסל נשים, מרבית השחקניות הבכירות משחקות בחצי מהשנה בעונת ליגת ה-WNBA, ובחצי השני בליגות אחרות בארצות הברית או באירופה. להלן הציר הכרונולוגי יהיה מופרד בחלוקה זו.
קריירת משחק > קריירה מקצוענית > קריירת מועדונים > WNBA

האמון העמידה עצמה לבחירה בדראפט ה-WNBA ב-1999, אך לא נבחרה. בכל מקרה היא החלה לשחק בקבוצת ניו יורק ליברטי באותה שנה. בעונת הרוקי שלה היא שימשה כרכזת המחליפה לתרזה וית'רספון. ב-2003 קודמה האמון לחמישייה על חשבון וית'רספון, ושנה לאחר מכן הפכה לקפטנית משותפת, יחד עם ויקי ג'ונסון וקריסטל רובינסון. ביוני של אותה שנה נפצעה האמון בברכה, מה שהשבית אותה למשך עונה שלמה. באוגוסט 2005 קלעה האמון את הנקודה ה-2,000 שלה בליגת ה-WNBA. בסוף עונת 2005 היא נבחרה לחמישייה השנייה של הליגה.
באפריל 2007, בזמן הדראפט, הועברה האמון בטרייד לקבוצת סן אנטוניו סטארס. בעונת 2007 רשמה האמון ממוצעים של 18.8 נקודות ו-5 אסיסטים למשחק במדי הסטארס. בעונה זו קיבלה האמון את הכינוי "ביג שוט בקי", כפרפרזה על כינויו של שחקן העבר של סן אנטוניו ספרס רוברט הורי, "ביג שוט בוב". בעונה הבאה הובילה האמון את הסטארס למאזן הטוב בליגה, 24-10, ועד לגמר הליגה, עם ניצחונות בפלייאוף על סקרמנטו מונארכס ולוס אנג'לס ספארקס. בסדרת הגמר הפסידה הקבוצה לדטרויט שוק בתוצאה 0–3. בעונת 2009 העמידה האמון ממוצעים של 19.5 נקודות ו-5 אסיסטים, אך הקבוצה הפסידה בסיבוב הראשון של הפלייאוף לאלופה שבדרך, פיניקס מרקורי. בעונה זו נבחרה האמון לשחק במשחק האולסטאר של ה-WNBA ולחמישיית העונה בליגה. בשלוש העונות הבאות העפילה הקבוצה לסיבוב השני בפלייאוף והודחה ממנו. בעונת 2011 הייתה האמון לשחקנית השביעית בהיסטוריית הליגה להגיע ל-5,000 נקודות.
ביולי 2013 קרעה האמון את רצועת הברך (ACL) במהלך משחק נגד לוס אנג'לס ספארקס, אחרי שהחמיצה את עשרת המשחקים הקודמים (מתחילת העונה) בגלל אצבע שבורה. בסיום עונת 2014 פרשה האמון ממשחק פעיל ב-WNBA.
קריירת משחק > קריירה מקצוענית > קריירת מועדונים > אוף-סיזן

בכל עונה שיחקה האמון גם בקבוצה אחרת, מעבר לים או בארצות הברית, בפגרת ה-WNBA. בעונות 2001-2002 שיחקה האמון באיטליה, ולאחר מכן במשך ארבע עונות בליגת ה-NWBL - בקבוצות טנסי פיורי וקולורדו צ'יל. בעונתה הראשונה בליגה, במדי טנסי, הייתה מלכת הסלים עם ממוצע של 20.6 נקודות למשחק. בעונתה הבאה, בה עברה לקולורדו, שיחקה רק שני משחקים עקב הפציעה שספגה בברך במהלך העונה ב-WNBA. בשתי העונות שלאחר מכן המשיכה לשחק בצ'יל, אך עזבה את הליגה ב-2006, שנה לפני סגירתה, ועברה לליגת העל הספרדית בכדורסל נשים, שם שיחקה במשך שתי עונות בקבוצת ריבאס אקופוליס.
בעונות הבאות שיחקה האמון בצסק"א מוסקבה ובקבוצות שונות ברוסיה וספרד. עונתה האחרונה מחוץ ל-WNBA הייתה בספרטק מוסקבה, שלאחריה חזרה ל-WNBA לעונה אחרונה ואז פרשה.
קריירת משחק > קריירה מקצוענית > קריירה בינלאומית

ב-2008, בעת ששיחקה בצסק"א מוסקבה, קיבלה האמון אזרחות רוסית, והצטרפה לנבחרת רוסיה בכדורסל נשים לקראת טורניר הכדורסל באולימפיאדת בייג'ינג (2008). החלטה זו נבעה מאי-זימונה לנבחרת ארצות הברית. בטורניר זה זכתה האמון עם הנבחרת במדליית הארד, כשהודחה בחצי הגמר על ידי האלופה האולימפית, ארצות הברית, וניצחה את המארחת, סין, במשחק על מדליית הארד. על הישגים אלו ועל אחרים הוענקו לה תואר כבוד של "מאסטרית בספורט" (רו') ומדליית הכבוד של המחויבות למולדת (רו') מממשלת רוסיה.
האמון שיחקה במדי הנבחרת הרוסית גם באליפות אירופה בכדורסל נשים 2009, באליפות העולם בכדורסל נשים 2010 ובטורניר הכדורסל באולימפיאדת לונדון (2012).
קריירת אימון

במהלך תקופת פציעתה ב-2013 השתתפה האמון באימוני סן אנטוניו ספרס מליגת ה-NBA כמשקיפה, לבקשת מאמן הקבוצה, גרג פופוביץ'. אחרי פרישתה באופן רשמי ממשחק פעיל, מונתה האמון לעוזרת מאמן תחת פופוביץ', מה שהפך אותה לאישה השנייה למלא באופן מלא תפקיד זה בליגה הבכירה של הכדורסל בארצות הברית, אחרי ליסה בויאר, שעשתה זאת ב-2001 בקליבלנד קאבלירס, תחת ג'ון לוקאס השני. בקיץ 2015 הפכה האמון לאישה הראשונה להוביל קבוצה בליגת הקיץ של ה-NBA, כשהובילה את קבוצת ליגת הקיץ של הספרס לזכייה באליפות ליגת הקיץ של לאס וגאס. ב-2016 השתתפה כעוזרת מאמן במשחק האולסטאר של ה-NBA, שוב - האישה הראשונה לעשות זאת. בדצמבר 2020 הייתה לאישה הראשונה שאימנה קבוצת NBA כשהחליפה את פופוביץ' במהלך משחק מול הלוס אנג'לס לייקרס, לאחר שזה הורחק לקראת סיום הרבע השני.
האמון התמודדה על משרת המאמן הראשי באינדיאנה פייסרס, פורטלנד טרייל בלייזרס ואורלנדו מג'יק, לאחר שלא קיבלה את התפקיד החליטה לעבור לאמן בליגת ה-WNBA וחתמה כמאמנת קבוצת לאס וגאס אייסז במקומו של ביל למבייר. הקבוצה סיימה את העונה עם המאזן הטוב ביותר בליגה וגברה על קונטיקט סאן בדרך לזכייה באליפות.
הערות שוליים

↑  Hammon Suffers Season-Ending Injury, באתר ה-WNBA, ‏27 ביוני 2003
↑  Becky Hammon out with torn ACL, באתר ESPN, ‏8 ביולי 2013
↑  "Gregg Popovich invites WNBA star Becky Hammon to Spurs' practices". Los Angeles Times. 2014-05-05. נבדק ב-2014-06-17.
↑  רמונה שלברן ובריאן וינדהורסט, "Becky Hammon Hired to Spurs' Staff", באתר ESPN‏, 8 באוגוסט 2014
↑  היסטוריה ב-NBA: האלופה סן אנטוניו מינתה עוזרת מאמן, באתר כלכליסט, 6 באוגוסט 2014
↑  מערכת ספורט היום, ממשיכה לשכתב את ההיסטוריה | ישראל היום, באתר ישראל היום, 21 ביולי 2015
↑  רונן דורפן, בקי האמון | היא כבר שם. עניין של זמן, באתר דהבאזר, 22 ביולי 2015
↑  ynet ספורט, "רגע מכונן": המאמנת שנכנסה לספרי ההיסטוריה ב-NBA, באתר ynet, 31 בדצמבר 2020
↑  רענן וייס, ריאיון בלעדי | בקי האמון: "הלב שלי אמר לי שזה הזמן לעזוב את ה-NBA", באתר ynet, 15 במאי 2022
↑  רענן וייס, ההימור השתלם: לאס וגאס חוגגת אליפות - וארה"ב לא מאמינה, באתר ynet, 19 בספטמבר 2022
| --- | --- |
בקרת זהויות :  ISNI: 0000 0005 0037 9759  LCCN: no2019070824  VIAF: 1308155832938933490004   WorldCat (עם VIAF): 1308155832938933490004 
בקי האמון במדי צסק"א מוסקבה
טיל אוויר-אוויר

מטוס F-22 ראפטור משגר טיל אוויר-אוויר AIM-120.
מטוס F-14 טומקט של הצי האמריקאי משגר טיל אוויר-אוויר מדגם AIM-54 פניקס
טיל אוויר-אוויר (בראשי תיבות: טא"א) הוא טיל מונחה המשוגר מכלי טיס (לרוב מטוס קרב) לעבר כלי טיס אחר במטרה להשמידו.
היסטוריה

פיתוח טיל האוויר-אוויר המונחה הראשון נוצר כחלק מפרויקט MX-798, שבו זכתה חברת יוז איירקראפט בשנת 1946, במקור הטיל כונה XF-98 מכיוון שהוא סווג כמטוס ללא טייס. שנועד להיות טיל תת-קולי לשימוש מפציצים לצורך הגנה עצמית, הניהוג שלו היה ידני, אך זה הוכח ככלי בעייתי מכיוון שהמטיס התקשה להגיב ולהעריך את המרחק כמו שצריך ולכן נדרש היה לפתח מערכת ביות. במהרה הפך הפרויקט לפיתוח טיל על-קולי בשם MX-904 בשנת 1947, ולאחר מספר שנים הוחלט להפוך את הטיל לשימוש מטוסי קרב, כחלק מתפיסת מטוסי היירוט שנבנתה בתחילת המלחמה הקרה. הטיל שוגר לראשונה בשנת 1949, ומאחר שבשלב זה חיל האוויר הגדיר לראשונה מה הוא טיל אוויר-אוויר ואוויר-קרקע, שמו של הטיל שונה שמו מספר פעמים. השם הסופי היה AIM-4 פלקון(אנ'), וכך מוכר כיום הטיל חרף כינוייו הרבים. לטיל זה שני מאפיינים חריגים מהצפוי כיום: הוא יוצר בתחילה כדגם עם ביות מכ"ם פעיל-למחצה, ורק לאחר מכן עם ביות תת אדום, ונועד לנשיאה בתא פצצות פנימי. הטיל נכנס לשירות בשנת 1956.
טיל האוויר-אוויר הראשון מתוצרת ברית המועצות הוא ה-RS-U-1(אנ') (קוד דיווח נאט"ו "AA-1"), שפיתוחו החל בשנת 1952 ונכנס לשירות בשנת 1957. לטיל זה מטרות דומות - הוא נועד לשימוש במטוסי יירוט נגד מפציצים כבדים, אך היה קצת ארוך יותר (2.365 מטר) ותת-קולי.
הטיל הפופולרי ביותר מבין טילי האוויר-אוויר המערביים ה-AIM-9 סיידווינדר נכנס לשרות 1958, הטיל היה מתקדם מאוד לזמנו מה שגרם מספר חיקויים ביניהם השפריר 1 ווימפל K-13. ועל בסיס עיצובו מבוססים מרבית טילי אוויר-אוויר.
על מרבית דגמי הטילים הורכב ראש קרב של חומר נפץ, בשילוב עם מרעום קרבה במשקל של כ-10 ק"ג, אך ישנם חריגים במהלך ההיסטוריה: טילים עם רש"ק מוקטן (כגון הR-60 (קוד דיווח נאט"ו "AA-8"), עם רש"ק בעל 3 ק"ג), וטילים עם רש"ק אטומי. ההיגיון מאחורי שימוש ברש"ק אטומי גם הוא תוצר של תורת היירוט, שטענה שיש ליצור מיירטים מהירים, על-קוליים ובעל חימוש מועט, לצורך הפלת להקי מפציצים כבדים החמושים בנשק אטומי. רש"ק אטומי יכול להבטיח השמדה מוחלטת של מפציצים רבים, אך על מנת להגן על משגריו עליו להיות בעל טווח פעולה גדול.
מדינות רבות כיום מפתחות ומייצרות טילי אוויר-אוויר. בין המובילות בתחום זה – ישראל (עם הפיתון מתוצרת רפא"ל), ארצות הברית (AIM-9X סיידווינדר(אנ'), AIM-120 אמראם), רוסיה (וימפל R-73 - קוד דיווח נאט"ו "AA-11"), ומדינות האיחוד האירופי (אנגליה - AIM-132 אסראם, גרמניה ועוד - IRIS-T).
מבנה

בדומה לטיל רגיל, גם לטילי אוויר-אוויר צורת צינור מוארך, עם מנוע רקטי. עם השנים, ובעיקר הודות לסיידווינדר האמריקאי, עוצבה דמותו של טיל האוויר-אוויר בצורה דומה, ללא תלות ביצרנים ובמפתחים:
רוב הטילים משתמשים במנוע דלק מוצק, לעיתים קרובות תוך שימוש בהידרזין לצורך האצה מהירה.
למרבית הטילים לפחות ארבעה כנפוני היגוי, וארבעה זנבות ייצוב.
ראש הביות הפופולרי ביותר מבוסס על איתור קרינת תת-אדום (הנפלטת מגוף חם כגון מנוע המטוס).
למרביתם ראש קרב במשקל של 10± ק"ג של חומר נפץ העטוף במוטות פלדה.
האורך הממוצע לטיל הוא כ-2.5 עד 3 מטרים.
משקל ממוצע עומד על כ-110 ק"ג.
שימוש במרעום קרבה, מסוגים שונים, בנוסף למרעום מגע.
ישנה תצורה עתידית (המיושמת בטיל MBDA מטאור(אנ')), שבה הטיל מונע בעזרת מנוע סילון מסוג מנוע מגח סילון המוזן בדלק נוזלי, כאשר כונסי האוויר ממוקמים במרכז הגוף. טילים כאלו מיועדים לטווחים ארוכים (מעל 100 ק"מ), ומשתמשים בביות מכ"ם פעיל.
מבנה > מקטעי הטיל

נהוג כיום לחלק את הטיל למקטעים שונים:
מקטע ההנעה בחלק האחורי, כשעליו זנבוני הייצוב.
מקטע הנחיה (מוכר גם כראש הנחיה, או רה"ן), שבו נמצאים מחשבי הניהוג והניווט.
ראש קרב (רש"ק), שבו על פי רוב ישנו חומר נפץ בתצורת רסס.
מקטע ביות (ראש ביות), שממוקם בקדמת עם המרעום בקדמת הטיל, ובו ממוקמת יחידת הביות - לרוב ביות מכ"ם חצי פעיל או ביות קרינת תת-אדום (במקרה כזה יש לטיל "עין" מכוסה מעטה שקוף כגון זכוכית). מעל מקטע הביות ממוקמים לרוב כנפוני הניהוג.
מרעום המגע ממוקם לרוב לפני הרש"ק, ואילו מרעום הקרבה ממוקם לרוב בתוך ראש הביות.
מבנה > היגוי

ישנן שלוש תצורות כנפוני ניהוג בטילי אוויר-אוויר:
כנפונים קדמיים (קאנרד), לצורך היגוי קדמי.
כנפונים במרכז גוף הטיל, שאיתם מתבצע היגוי מרכז כובד.
כנפונים אחוריים, שאיתם מתבצע היגוי אחורי.
לרוב הניהוג מתבצע בעזרת הכנפונים הקדמיים, היכולים להמשיך בניהוג גם כאשר מנוע הטיל כבה, אך ישנם טילים מודרניים שבהם משתמשים בניהוג וקטורי המתעל את דחף המנוע לצורך כיוון הטיל למטרה. לשיטה זו חיסרון בולט: אין המשך ניהוג לאחר כביית המנוע, ומכאן שהטווח היעיל קצר יותר. הדוגמה המתקדמת ביותר לניהוג קלאסי הוא פיתון 5 הישראלי, שבו בסך הכול 14 משטחי ניהוג וייצוב, ואילו מהצד השני ניצב ה-AIM-132 אסראם האנגלי, בעל 4 משטחי ייצוב בלבד.
תהליך השיגור של טיל אוויר-אוויר מתחיל תמיד בנפילה חופשית של הטיל, כשרק לאחר כחצי שנייה מופעל המנוע ומתחיל הניהוג לכיוון המטרה. זאת על מנת למנוע מהטיל לפגוע במטוס המשגר. כלל הטילים מסתחררים בזמן המעוף אל המטרה, ועל מנת לרסן את מומנט הגלגול שנוצר משתמשים במשטחי זנב וייצוב רחבים. פתרון נוסף יושם בטילי סיידווינדר (ובחיקוייו הרבים) - בקצוות הזנבונים הותקנו גלגלות משוננות בעלות תנועה חופשית סביב ציר, העוזרות בייצוב הטיל על פי עקרון אינרציית הגירוסקופ (תנועה על ציר אחד תתנגד לתנועה על ציר מנוגד; או - מה שזז קדימה או אחורה לא יזוז לצדדים).
טווח פעולה

לרוב, טילים מתפרסמים עם טווח הפעולה המרבי שלהם, אך נתון זה מטעה. טווח הפעולה היעיל של טיל אוויר-אוויר תלוי במשתנים רבים של מטוס המטרה, כגון מהירות, גובה, זווית, כיוון טיסה ותמרוני חמיקה. לדוגמה, טיל וימפל R-77 (קוד דיווח נאט"ו AA-12) הוא בעל טווח מוצהר של 100 ק"מ, אך נתון זה מדבר על מטרה הטסה חזיתית לטיל, בגובה רב, וללא תמרונים. בגובה נמוך, הטווח יורד בכ-75%, כלומר - לכ-20 ק"מ. אם המטרה תתמרן ותנסה להתחמק מהטיל בדרכים שונות, הטווח ירד עוד יותר, עד לכ-5 ק"מ בלבד.
הטווח היעיל של טילי אוויר-אוויר, שבתוכו סיכויי המטרה להימנע מפגיעה לאחר שיגור הטיל הם אפסיים, נקרא שטח הריגה (No Escape Zone).
טייסים בעלי הכשרה ירודה ומוטיבציה נמוכה, ידועים בנטייה לירות את הטילים מהמטוס מהטווח המקסימלי האפשרי, ולהפיל עקב כך מספר אפסי של מטוסי אויב כך לדוגמה במהלך מלחמת אתיופיה אריתריאה (1998-2000), טייסי קרב משני הצדדים נהגו לירות טילים לטווח בינוני מדגם וימפל R-27 (קוד דיווח נאט"ו AA-10) בקצה מעטפת הפעילות שלהם, ונחלו הצלחה מועטה בלבד; אך כאשר טייסים אתיופיים אמיצים החליטו להתקרב ולירות מטווח קצר טילי וימפל R-73 (קוד דיווח נאט"ו AA-11), מרבית הטילים פגעו במטרותיהם[דרוש מקור].